16.

Šajās nostādnēs piemēro šādas definīcijas: (a) “ad hoc atbalsts” ir atbalsts, ko piešķir, neizmantojot atbalsta shēmu; (b) “atbalsts” ir jebkurš pasākums, kas atbilst Līguma 107. panta 1. punktā noteiktajiem kritērijiem; (c) “atbalsta intensitāte” ir bruto atbalsta summa, kas izteikta procentos no attiecināmajām izmaksām, pirms ir atskaitīti nodokļi vai citas maksas. Ja piešķirtais atbalsts nav dotācija, atbalsta apjomu izsaka dotācijas ekvivalentā. Vairākās daļās izmaksājamu atbalstu diskontē līdz tā vērtībai piešķiršanas dienā. Procentu likme, kas izmantojama šajā nolūkā, ir diskonta likme (26), kura ir piemērojama piešķiršanas dienā. Atbalsta intensitāti aprēķina katram atbalsta saņēmējam; (d) “atbalsta shēma” ir ikviens dokuments, uz kura pamata bez papildu īstenošanas pasākumiem var piešķirt individuālu atbalstu uzņēmumiem, kas attiecīgajā dokumentā ir definēti vispārīgā un abstraktā veidā, un ikviens dokuments, uz kura pamata vienam vai vairākiem uzņēmumiem var piešķirt atbalstu, kas nav saistīts ar konkrētu projektu; (e) “lietišķie pētījumi” ir rūpnieciskie pētījumi, eksperimentālā izstrāde vai to abu kombinācija; (f) “nesaistītu pušu darījuma princips” nozīmē, ka starp līgumslēdzējām pusēm veikta darījuma nosacījumi neatšķiras no tiem, kādi tiktu noteikti starp neatkarīgiem uzņēmumiem, un ka nepastāv nekāda slepena noruna. Jebkurš darījums, kas noslēgts atklātas, pārredzamas un nediskriminējošas procedūras rezultātā, tiek uzskatīts par atbilstošu nesaistītu pušu darījuma principam; (g) “atbalsta piešķiršanas diena” ir diena, kurā saņēmējam saskaņā ar piemērojamo valsts tiesisko regulējumu tiek nodotas juridiskās tiesības saņemt atbalstu; (h) “patiesa sadarbība” ir sadarbība vismaz divu neatkarīgu pušu starpā ar mērķi apmainīties ar zināšanām un tehnoloģiju vai sasniegt kopīgu mērķi, balstoties uz darba dalīšanu, kad puses kopīgi nosaka sadarbības projekta tvērumu, piedalās tā īstenošanā un dala tā riskus, kā arī rezultātus. Viena vai vairākas puses var uzņemties projekta pilnas izmaksas un tādējādi atbrīvot pārējās puses no projekta finanšu riskiem. Līgumpētījumus un pētniecības pakalpojumu sniegšanu neuzskata par sadarbības formām; (i) “izvērtējuma plāns” ir dokuments, kas attiecas uz vienu vai vairākām atbalsta shēmām un ietver vismaz šādus elementus: izvērtējamā atbalsta mērķi, izvērtējuma jautājumi, rezultātu rādītāji, izvērtējuma veikšanai paredzētā metode, datu vākšanas prasības, paredzētais izvērtējuma grafiks, ieskaitot starpposma un galīgā izvērtējuma ziņojuma iesniegšanas datumu, apraksts par neatkarīgo struktūru, kas veiks izvērtējumu, vai tās atlasei izmantojamo kritēriju uzskaitījums un kārtība, kādā izvērtējums tiks publiskots; (j) “ekskluzīvā izstrāde” ir tādu pētniecības un izstrādes pakalpojumu publisks iepirkums, no kuriem visi ieguvumi nonāk vienīgi līgumslēdzējas iestādes vai līgumslēdzēja īpašumā un kurus tā var izmantot savu darbību veikšanai ar nosacījumu, ka tā pilnībā atlīdzina pakalpojumu sniedzējiem; (k) “eksperimentālā izstrāde” ir esošo zinātnisko atziņu, tehnoloģisko, darījumdarbības un citu attiecīgu zināšanu un prasmju iegūšana, kombinēšana, modelēšana un izmantošana ar mērķi izstrādāt jaunus vai uzlabotus produktus, procesus vai pakalpojumus (tai skaitā digitālos produktus, procesus vai pakalpojumus) jebkurā jomā, nozarē vai sektorā un attiecībā uz jebkuru tehnoloģiju (cita starpā attiecībā uz digitālajām nozarēm un tehnoloģijām, tādām kā superdatošana, kvantu tehnoloģijas, blokķēdes tehnoloģijas, mākslīgais intelekts, kiberdrošība, lielie dati un mākoņdatošanas vai perifērdatošanas tehnoloģijas). Tajā var ietilpt arī, piemēram, darbības, kuru mērķis ir jaunu produktu, procesu vai pakalpojumu konceptuāla definēšana, plānošana un dokumentēšana. Eksperimentālā izstrāde var ietvert jaunu vai uzlabotu produktu, procesu vai pakalpojumu prototipu izgatavošanu, demonstrējumus, pilotprojektus, testēšanu un validēšanu vidē, kas atspoguļo reālus darbības apstākļus, un tās galvenais mērķis ir tehniski uzlabot produktus, procesus vai pakalpojumus, kuri vēl nav pietiekami nostabilizējušies. Tā var ietvert tāda komerciāli izmantojama prototipa izgatavošanu vai pilotprojekta izstrādi, kurš ir gala komercprodukts un kura ražošana ir pārāk dārga, lai to izmantotu vienīgi demonstrējumu un validēšanas vajadzībām. Eksperimentālā izstrāde neietver rutīnas vai regulāras izmaiņas, kas skar esošos produktus, ražošanas līnijas, ražošanas procesus, pakalpojumus un citas notiekošās darbības, pat ja minētās izmaiņas nes uzlabojumus; (l) “priekšizpēte” ir projekta potenciāla izvērtējums un analīze, kuru mērķis ir atbalstīt lēmumu pieņemšanas procesu, proti, objektīvi un racionāli atklāt projekta stiprās un vājās puses, izdevības un apdraudējumus, kā arī apzināt resursus, kas nepieciešami, lai projektu īstenotu, un galu galā viest skaidrību, kādas ir izredzes, ka projekts izdosies; (m) “pilnīga piešķiršana” nozīmē to, ka pētniecības organizācija, pētniecības infrastruktūra vai publiskā iepirkuma veicējs gūst visu saimniecisko labumu no intelektuālā īpašuma tiesībām, proti, saglabā tiesības tās neierobežoti izmantot, jo sevišķi īpašumtiesības un licencēšanas tiesības. Tas var būt arī gadījums, kad pētniecības organizācija vai pētniecības infrastruktūra (proti, publiskā iepirkuma veicējs) nolemj noslēgt vēl citus līgumus, kas skar šīs tiesības, tostarp par to licencēšanu sadarbības partnerim (proti, uzņēmumiem); (n) “fundamentālie pētījumi” ir eksperimentālais vai teorētiskais darbs, ko primāri veic, lai iegūtu jaunas zināšanas par lietām un parādībām, neparedzot nekādu tiešu komerciālu lietojumu vai izmantošanu; (o) “dotācijas bruto ekvivalents” ir atbalsta apjoms, ja tas tiktu piešķirts dotācijas formā, pirms ir atskaitīti nodokļi vai citas maksas; (p) “augsti kvalificēts personāls” ir darbinieki, kam ir augstākā izglītība un vismaz piecu gadu ilga relevanta profesionālā pieredze, kas var ietvert arī mācības doktorantūrā; (q) “individuāls atbalsts” ir atbalsts, ko piešķir ārpus atbalsta shēmām, un paziņojami atbalsta piešķīrumi, kuru pamatā ir kāda atbalsta shēma; (r) “rūpnieciskie pētījumi” ir plānveida pētījumi vai nozīmīgs izpētes darbs ar mērķi iegūt jaunas zināšanas un prasmes jaunu produktu, procesu vai pakalpojumu izstrādei vai ar mērķi būtiski uzlabot esošos produktus, procesus vai pakalpojumus (arī digitālos produktus, procesus vai pakalpojumus) jebkurā jomā, industrijā vai nozarē un attiecībā uz jebkuru tehnoloģiju (cita starpā attiecībā uz digitālajām industrijām un tehnoloģijām, tādām kā superdatošana, kvantu tehnoloģijas, blokķēdes tehnoloģijas, mākslīgais intelekts, kiberdrošība, lielie dati un mākoņtehnoloģijas). Rūpnieciskie pētījumi ietver sarežģītu sistēmu sastāvdaļu radīšanu un var ietvert prototipu veidošanu laboratorijas vidē vai vidē, kurā tiek simulētas saskarnes ar pastāvošām sistēmām, kā arī pilotlīniju radīšanu, kad tas nepieciešams rūpnieciskajiem pētījumiem un jo īpaši nepatentētu tehnoloģiju validēšanai; (s) “inovācijas konsultāciju pakalpojumi” ir konsultācijas, palīdzība vai mācības zināšanu pārneses, nemateriālo aktīvu iegūšanas, aizsardzības un izmantošanas jomā, vai standartu un noteikumu, kuros tie iekļauti, lietošanas jomā, kā arī konsultācijas, palīdzība vai mācības par to, kā ieviest vai izmantot inovatīvas tehnoloģijas un risinājumus (arī digitālās tehnoloģijas un risinājumus); (t) “inovācijas kopas” ir neatkarīgu personu (arī novatorisku jaunuzņēmumu, mazu, vidēju un lielu uzņēmumu, kā arī pētniecības un zināšanu izplatīšanas organizāciju, pētniecības infrastruktūru, testēšanas un eksperimentēšanas infrastruktūru, digitālās inovācijas centru, bezpeļņas organizāciju un citu saistīto ekonomikas dalībnieku) struktūras vai organizētas grupas, kuras izveidotas, lai stimulētu novatorisku darbību un jaunus kopdarbības veidus, piemēram, izmantojot digitālus līdzekļus, koplietojot kompleksus un/vai popularizējot kompleksu koplietošanu un veicinot apmaiņu ar zināšanām un zinātību, kā arī praktiski palīdzot veicināt zināšanu pārnesi, tīklošanos, informācijas izplatīšanu un sadarbību starp uzņēmumiem un citām kopas organizācijām (27); (u) “inovācijas atbalsta pakalpojumi” ir biroja telpu, datu banku, mākoņdatošanas un datu glabāšanas pakalpojumi, bibliotēku, tirgus pētījumu, laboratoriju, kvalitātes marķējuma, testēšanas, eksperimentēšanas un sertificēšanas vai citi saistīti pakalpojumi (arī pakalpojumi, kurus piedāvā pētniecības un zināšanu izplatīšanas organizācijas, pētniecības infrastruktūras, testēšanas un eksperimentēšanas infrastruktūras vai inovācijas kopas), kurus nodrošina ar mērķi izstrādāt iedarbīgākus vai tehnoloģiski progresīvākus produktus, procesus vai pakalpojumus, ietverot inovatīvu tehnoloģiju un risinājumu (arī digitālo tehnoloģiju un risinājumu) ieviešanu; (v) “nemateriālie aktīvi” ir aktīvi, kam nav fiziska vai finansiāla iemiesojuma, piemēram, patenti, licences, zinātība vai cits intelektuālais īpašums; (w) “zināšanu pārnese” ir jebkurš process, kura mērķis ir iegūt, apkopot un izplatīt skaidras un vārdos neizteiktas zināšanas, tostarp prasmes un kompetenci, gan saimnieciskās darbībās, gan darbībās, kas nav saimnieciska darbība, piemēram, pētniecības sadarbībā, konsultācijās, licencēšanā, jaunu uzņēmumu veidošanā, publikācijās un pētnieku un citu darbinieku, kas iesaistīti šajās darbībās, mobilitātē. Papildus zinātnes un tehnikas atziņām te ietilpst arī citu veidu zināšanas, piemēram, zināšanas par to, kā lietot standartus un noteikumus, kuros tās iemiesotas, un zināšanas par reālās darbības vides apstākļiem, organizatoriskās inovācijas metodes, kā arī to zināšanu pārvaldību, kas saistītas ar nemateriālo aktīvu apzināšanu, iegūšanu, aizsardzību, aizstāvību un izmantošanu; (x) “lielie uzņēmumi” ir uzņēmumi, kas neatbilst mazo un vidējo uzņēmumu definīcijai; (y) “neto papildizmaksas” ir starpība starp atbalstītā projekta vai darbības paredzamajām neto pašreizējām vērtībām un dzīvotspējīgām hipotētiskām investīcijām, ko atbalsta saņēmējs būtu veicis bez atbalsta; (z) “organizatoriskā inovācija (28) ” ir jaunas organizatoriskas metodes ieviešana uzņēmuma darījumdarbības praksē (grupas līmenī konkrētās industrijas nozarē EEZ), darbavietas organizācijā vai ārējās attiecībās, piemēram, tādējādi, ka tiek izmantotas jaunas vai inovatīvas digitālās tehnoloģijas. Šī definīcija neietver izmaiņas, kas balstītas uz uzņēmumā jau pielietotām organizatoriskām metodēm, izmaiņas pārvaldības stratēģijā, apvienošanos un pārņemšanu, kāda procesa izmantošanas pārtraukšanu, vienkāršu kapitāla aizstāšanu vai palielināšanu, izmaiņas, kas rodas tikai no izmaiņām resursu cenās, pielāgošanu, lokalizēšanu, regulāras, sezonālas un citas cikliskās izmaiņas un jaunu vai būtiski uzlabotu produktu tirdzniecību; (aa) “personāla izmaksas” ir izmaksas par pētniekiem, tehniskajiem un citiem palīgdarbiniekiem, ciktāl tie nodarbināti attiecīgajā projektā vai darbībā; (bb) “publiskais iepirkums pirmskomercializācijas posmā” ir pētniecības un izstrādes pakalpojumu publiskais iepirkums, kurā līgumslēdzēja iestāde vai līgumslēdzējs nepatur visus līguma rezultātus un ieguvumus ekskluzīvai izmantošanai savām vajadzībām, bet dala tos ar sniedzējiem saskaņā ar tirgus nosacījumiem. Līgumam, kura priekšmets ietilpst vienā vai vairākās pētniecības un izstrādes kategorijās, kas definētas šajās nostādnēs, ir jābūt ar ierobežotu darbības laiku, un tas var ietvert prototipu vai pirmo produktu ierobežota apjoma izgatavošanu vai pakalpojumus testēšanas kārtu veidā. Produktu vai pakalpojumu iegāde komerciālos apmēros nedrīkst būt par tā paša līguma priekšmetu; (cc) “procesu inovācija (29) ” ir jaunas vai būtiski uzlabotas ražošanas vai piegādes metodes ieviešana (arī būtiskas izmaiņas tehniskajos paņēmienos, aprīkojumā vai programmatūrā) uzņēmuma līmenī (grupas līmenī konkrētās industrijas nozarē EEZ), piemēram, tādējādi, ka tiek izmantotas jaunas vai inovatīvas digitālās tehnoloģijas vai risinājumi. Šī definīcija neietver nelielas izmaiņas vai uzlabojumus, ražošanas jaudu vai pakalpojumu sniegšanas spēju palielināšanu, pievienojot ražošanas vai loģistikas sistēmas, kas ir ļoti līdzīgas tām, kuras jau tiek lietotas, kāda procesa izmantošanas pārtraukšanu, vienkāršu kapitāla aizstāšanu vai palielināšanu, izmaiņas, kas rodas tikai no izmaiņām ražošanas faktoru cenās, pielāgošanu, lokalizēšanu, regulāras, sezonālas un citas cikliskās izmaiņas un jaunu vai būtiski uzlabotu produktu tirdzniecību; (dd) “pētniecības un izstrādes projekts” ir operācija, kura ietver darbības, kas aptver vienu vai vairākas no šajās nostādnēs definētajām pētniecības un izstrādes kategorijām, un kura ir paredzēta, lai izpildītu precīza ekonomiska, zinātniska vai tehniska rakstura nedalāmu uzdevumu ar skaidri iepriekš definētiem mērķiem. Pētniecības un izstrādes projektu var veidot vairākas darbu paketes, darbības vai pakalpojumi un tas ietver skaidrus mērķus, veicamās darbības šo mērķu sasniegšanai (tostarp to paredzamās izmaksas), kā arī konkrētus nodevumus, kas ļauj noteikt šo darbību iznākumu un salīdzināt to ar attiecīgajiem mērķiem. Ja divi vai vairāki pētniecības un izstrādes projekti nav skaidri nošķirami viens no otra un, jo īpaši, ja tiem katram atsevišķi nav tehnoloģiskās izdošanās izredžu, tos uzskata par vienu projektu; (ee) “atmaksājamais avanss” ir tāds aizdevums projektam, kuru izmaksā vienā vai vairākos maksājumos un kura atlīdzināšanas nosacījumi ir atkarīgi no projekta iznākuma; (ff) “pētniecības un zināšanu izplatīšanas organizācija” vai “pētniecības organizācija” ir subjekts (piemēram, universitātes vai pētniecības institūti, tehnoloģiju pārneses aģentūras, inovācijas starpnieki, uz pētniecību orientēti fiziskas vai virtuālas sadarbības subjekti) neatkarīgi no tā juridiskā statusa (publisko vai privāto tiesību subjekts) vai finansējuma veida, kura galvenais mērķis ir neatkarīgi veikt fundamentālos pētījumus, rūpnieciskos pētījumus vai eksperimentālo izstrādi vai plaši izplatīt šādu darbību rezultātus mācību, publikāciju vai zināšanu pārneses veidā. Ja šāds subjekts veic arī saimniecisko darbību, šīs saimnieciskās darbības finansējums, izmaksas un ieņēmumi ir jāuzskaita atsevišķi. Uzņēmumiem, kas var izšķiroši ietekmēt šādu subjektu, piemēram, būdami tā akcionāri vai dalībnieki, nedrīkst būt piekļuves priekšrocības tā radītajiem pētniecības rezultātiem; (gg) “pētniecības infrastruktūra” ir kompleksi, resursi un saistītie pakalpojumi, ko zinātnieki izmanto, lai veiktu pētniecību savās attiecīgajās jomās, un tā ietver zinātniskās iekārtas vai instrumentu komplektus, uz zināšanām balstītus resursus, piemēram, kolekcijas, arhīvus vai strukturētu zinātnisku informāciju, veicinošu informācijas un komunikāciju tehnoloģijās bāzētu infrastruktūru, piemēram, GRID tipa tīmekli, datortehniku, programmatūru un sakaru tehniku, vai ikvienu citu unikāla rakstura līdzekli, kurš ir būtisks pētniecības veikšanai. Šāda infrastruktūra var būt izvietota “vienkopus” vai “izkliedēta” (organizēts resursu tīkls) (30); (hh) “norīkošana” ir darbinieku pagaidu nodarbināšana saņēmēja uzdevumā; darbiniekam ir tiesības atgriezties pie iepriekšējā darba devēja; (ii) “mazie un vidējie uzņēmumi” jeb “MVU”, “mazie uzņēmumi” un “vidējie uzņēmumi” ir uzņēmumi, kuri atbilst kritērijiem, kas noteikti Komisijas ieteikumā par mikrouzņēmumu un mazo un vidējo uzņēmumu definīciju (31); (jj) “darbu uzsākšana” vai “projekta uzsākšana” ir vai nu pētniecības, izstrādes un inovācijas darbību uzsākšana, vai arī saņēmēja un līgumslēdzēju pirmā vienošanās īstenot projektu, atkarībā no tā, kurš gadījums iestājas ātrāk. Tādus sagatavošanās darbus kā atļauju saņemšana un priekšizpētes veikšana par darbu uzsākšanu neuzskata; (kk) “materiālie aktīvi” ir aktīvi, kas ietver zemi, ēkas un ražotnes, tehniku un aprīkojumu; (ll) “testēšanas un eksperimentēšanas infrastruktūra” (32) ir kompleksi, aprīkojums, spējas un resursi, piemēram, testa stendi, pilotlīnijas, demonstrējuma iekārtas, testēšanas kompleksi vai dzīvās laboratorijas un saistītie atbalsta pakalpojumi, ko izmanto galvenokārt uzņēmumi, jo īpaši MVU, kuriem ir vajadzīga palīdzība testēšanā un eksperimentēšanā, lai izstrādātu jaunus vai uzlabotus produktus, procesus un pakalpojumus un testētu tehnoloģijas un izvērstu to mērogu un tādējādi ar industriālo izpēti un eksperimentālo izstrādi virzītos uz priekšu. Piekļuve publiski finansētai testēšanas un eksperimentēšanas infrastruktūrai ir atvērta vairākiem lietotājiem, un tā ir jānodrošina pārredzamā un nediskriminējošā veidā un atbilstoši tirgus nosacījumiem.